Afrikaans: In hierdie studie is spel aangewend om negatiewe persepsies oor mediese mikrobiologie in MBChB-studies aan te spreek. Die Infeksies-module is deel van die tweede akademiese jaar in die MBChB-kurrikulum aan die Universiteit van die Vrystaat in Bloemfontein, Suid-Afrika. Die navorser, wat vir baie jare 'n dosent in die module was, het 'n negatiewe persepsie van mediese mikrobiologie en infektiewe siektes onder studente geïdentifiseer. In 'n poging om hul klagtes en ontevredenheid oor die groot volume werk wat in die module behandel word, die blootstelling aan nuwe terminologie, en die komplekse klassifikasie en nomenklatuur van mikroörganismes aan te spreek, het die navorser haar tot die ondersoek van genotvolle leervorme as 'n potensiële oplossing gewend. Spel word deur ontwikkelings- en opvoedkundige sielkundiges as 'n inherente deel van die menslike natuur beskou, en word in verskeie omgewings en omstandighede gebruik in die verkryging van kennis, inligting en sosiale aanpassings-, integrasie- en oorlewingsvaardighede. Die voordele van spel is nie tot die kinderjare beperk nie – individue van enige ouderdom kan spel dwarsdeur hul lewens geniet. Opvoedkundige speletjies word erken as betekenisvolle en doeltreffende onderrig- en leerinstrumente – ook in hoër onderwys en mediese opleiding. Dit is 'n bekende feit dat die insluiting van 'n pretkomponent en positiewe affek in die leerproses intrinsieke motivering, beter leerkwaliteit en die retensie van kennis bevorder. Die navorser het 'n vasvra-tipe bordspel, Med Micro Fun With Facts (MMFWF), wat op die beginsels van Trivial Pursuit™ gebaseer is, ontwikkel. MMFWF kan as 'n aanvullende groepwerkaktiwiteit gebruik word om studente in 'n nie-bedreigende, gesonde kompeterende omgewing aan die feitelike inhoud van die omvangryke dissipline van mikrobiologie bloot te stel. Die speletjie bevat 700 kleur-gekodeerde vrae en antwoorde, wat in sewe ooreenstemmende kleur-gekodeerde kategorieë, elk met 100 vrae en antwoorde, ingedeel is. Ses kategorieë dek mikrobiologie-onderwerpe (bakteriologie, virologie, mikologie, parasitologie, die diagnose en behandeling van infektiewe), terwyl 'n kategorie oor algemene geneeskunde ingesluit is om te verhoed dat studente deur die talle mediese mikrobiologie feite oorweldig voel, of verveeld raak. Die MMFWF-bordspel is aan mediese studente bekendgestel kort nadat hulle die Infeksies-module suksesvol afgelê het. Die studente het die speletjie met behulp van 'n self-toegepaste, anonieme vraelys en semi-gestruktureerde fokusgroep-onderhoude geëvalueer, terwyl akademiese personeel dit met behulp van direkte waarneming van die speelproses en nominale groeponderhoude geëvalueer het. Die geheelindruk wat verkry is uit die terugvoer van die studente sowel as die personeel, is dat MMFWF vir hulle 'n baie positiewe belewenis was, en dat hulle dit as 'n betekenisvolle benadering tot die bemeestering van die feitlike inhoud van mediese mikrobiologie beskou. Die studente het aangedui dat die speel van die bordspel 'n positiewe invloed op hulle persepsie van, en gesindheid teenoor die vak gehad het. Die MMFWF-bordspel is ook omgeskakel na 'n veelvuldige-keuse web-gebaseerde applikasie (e-MMFWF), wat as 'n verpligte gerigte leeraktiwiteit in die Infeksies-module aangewend is. Die studente het e-MMFWF as deel van hul voorbereiding vir die tweede semestertoets gespeel. Die klasgemiddeld het met 22% van Toets I na Toets II gestyg, en talle studente wat die moontlikheid in die gesig gestaar het om 'n akademiese jaar as gevolg van swak prestasie in die Infeksies-module te druip, kon hul studies op hul verwagte prestasievlak voltooi. Vyf-en-tagtig persent van die studente wat e-MMFWF ter voorbereiding van Semestertoets II gespeel het, was oortuig dat die gerigte leeraktiwiteit positief tot die verbetering in hulle punte bygedra het. Die positiewe terugvoer oor die MMFWF-bordspel as 'n leerinstrument in mediese mikrobiologie, asook die verbetering in studente se punte nadat hulle e-MMFWF gespeel het, toon dat MMFWF met goeie gevolg as 'n aanvullende leermodaliteit in die Infeksiesmodule van die voorgraadse mediese opleidingsprogram gebruik kan word.